als_Latn dik_Latn sag_Latn
Editoriali: Vota e lirë
Vizita e liderit të Aleancës për Ardhmërinë e Kosovës në selinë e Partisë Demokratike e ka thyer zyrtarisht akullin, që ishte vendosur ndërmjet këtyre dy subjekteve. Të dyja partitë, të njohura si përfaqësuese të krahut të luftës, aktualisht janë protagoniste të zhvillimeve politike. Qeveria e udhëhequr nga kryeministri Hashim Thaçi po negocion me Serbinë, në një proces të ndjeshëm për normalizimin e marrëdhënieve, ndërsa AAK-ja e ka deleguar në postin e koordinatorit nënkryetarin e saj, Blerim Shala. Rikthimi i Ramush Haradinajt e ka nxjerrë nga kllapia subjektin e tij, duke marrë primatin e opozitës, pavarësisht numrave që i ka në Parlament. Mediet u interesuan më tepër nëse ishte biseduar për postin e kryeministrit, në rast të një koalicioni të ri qeveritar, por më e rëndësishme se pazaret për pushtetin janë disa tema të tjera. Kryesorja është reforma elektorale. Nuk mund t’i harrojmë vjedhjet masive të votave në zgjedhjet e kaluara, që e dobësuan legjitimitetin e Kuvendit, të Qeverisë dhe emrave që u ngjitën në Presidencën kosovare. Republika ende nuk ka mbajtur zgjedhje të lira dhe të ndershme. Takimi Thaçi-Haradinaj duket se e ka dhënë një nxitje për të arritur një marrëveshje ndërmjet partive në pushtet dhe atyre në opozitë. Politikanët tanë duhet t’i rikujtojnë edhe mesazhet e vazhdueshme që na vijnë nga Bashkimi Evropian nëpërmjet rezolutave, raporteve apo deklaratave të ndryshme, për ta bërë reformën elektorale. Pavarësisht punës që është bërë nga një komision ndërpartiak, për çështjet kryesore nuk është vendosur ende. Kosovës i duhet një sistem sa më i thjeshtë elektoral, që të mund ta menaxhojmë sa më mirë. Pa garantuar zgjedhje të drejta, ku nuk do të ketë mbushje kutish, nuk kemi bërë asgjë. Është e qartë se liderët vazhdimisht do të kenë ambicie maksimale për pushtetin dhe kjo është normale në politikë, por ajo që vlen është themeli i demokracisë - vota e lirë.
als_Latn als_Latn